ET Euroopa Liidu Teataja C 89/18

Groupe Gascogne SA 6. veebruaril 2012 esitatud apellatsioonkaebus Üldkohtu (neljas koda) 16. novembri 2011. aasta otsuse peale kohtuasjas T-72/06: Groupe Gascogne versus komisjon

(Kohtuasi C-58/12 P)

2012/C 89/29

Kohtumenetluse keel: prantsuse

Pooled

Apellant: Groupe Gascogne SA (esindajad: advokaadid P. Hubert ja E. Durand)

Teine menetlusosaline: Euroopa Komisjon

Apellandi nõuded

— Tühistada kohtuotsus, kuna sellega jäeti rahuldamata Groupe Gascogne hagi komisjoni 30. novembri 2005. aasta otsuse K(2005) 4634 (lõplik), mis käsitleb EÜ artikli 81 alusel algatatud menetlust (juhtum COMP/F/38.354 – Tööstuslikud kotid), peale ja mõisteti kohtukulud välja Groupe Gascogne’lt;

— tühistada Üldkohtu otsus, kuna see jättis muutmata vaidlustatud otsusega hagejale määratud karistuse;

— saata asi tagasi Üldkohtule uue otsuse tegemiseks vastavalt Euroopa Kohtu ettekirjutustele või määrata vahetult karistus summas, — mis ei ületa 10 % äriühingute Sachsa ja Groupe Gascogne kogukäibest, kes on ainsad käesolevas menetluses kahtluse all olevad ettevõtjad; — ja/või mille puhul võetakse arvesse Üldkohtu menetluse ülemäära pikka kestust;

— mõista kõik kohtukulud mõlemas kohtuastmes välja Euroopa Komisjonilt kui kostjalt.

Väited ja peamised argumendid

Apellant toob oma esimeses väites välja asjaolu, et Üldkohus on rikkunud õigusnormi, kuna keeldus uurimast Lissaboni lepingu jõustumisel 1. detsembril 2009 liidu õiguskorda tehtud muudatuste mõju, ja eriti Euroopa Liidu põhiõiguste harta artikli 48, mis kaitseb Groupe Gascogne’i süütuse presumptsiooni, sätete kohaldamise tagajärgi käesolevas asjas.

Apellandi teise väite kohaselt on Üldkohus rikkunud Euroopa Liidu toimimise lepingu artikli 101 sätteid ja Euroopa Liidu põhiõiguste harta artiklit 48, kuna pidas teda ekslikult solidaarselt vastutavaks Sachsa tegevuse eest alates 1. jaanuarist 1994 üksnes asjaolu põhjal, et Groupe Gascogne’l oli äriühingus Sachsa 100 %-line aktsiaosalus, ja kuna jättis jõusse vaidlustatud otsuse, mille kohaselt oli hageja solidaarselt vastutav Sachsale määratud 9,9 miljoni euro suuruse trahvisumma tasumise eest.

Kolmanda väite kohaselt, mis on esitatud teise võimalusena, on Üldkohus apellandi sõnul rikkunud õigusnormi, kuna tõlgendas vääralt mõistet „ettevõtja” Euroopa Liidu toimimise lepingu artikli 101 mõttes ja tuvastas seetõttu, et määruse (EÜ) nr 1/2003 (1) artikli 23 lõikes 2 sätestatud ülemmäär, mis on 10 % käibest, on võrreldes Groupe Gascogne’i konsolideeritud käibega nõuetekohane, kuigi ta oleks pidanud tuginema – kuivõrd Groupe Gascogne’t võib pidada solidaarselt vastutavaks Sachsa toime pandud rikkumise eest – üksnes äriühingute Groupe Gascogne ja Sachsa kontserni kogukäibele, kuna ta ei ole põhjendanud, miks tuleks lugeda teisi Groupe Gascogne’i tütarettevõtjaid „ettevõtjaks”, kes vastutavad Sachsa väidetavalt konkurentsivastase tegevuse eest.

Lõpuks esitab apellant neljanda väite, samuti teise võimalusena, mille kohaselt on Üldkohus rikkunud Euroopa Liidu põhiõiguste harta artikli 47, kuna tema asja ei arutatud mõistliku aja jooksul.

(1) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT 2003 L 1, lk 1; ELT eriväljaanne 08/02, lk 205).